In Dei nomine, ego Herbertus, indignus Sancti-Petri abbas humilisque ejusdem loci conventus, notum esse volumus presentibus et futuris quod, causa conservande mutuæ dilectionis, concedimus abbati sanctoque conventui de Dilo alodum nostrum de Mori, annuente hoc Oelardo et ejus heredibus qui ipsum tenuerant. Hoc autem eo pacto facimus ut, singulis annis, in festo Sancti-Petri, quod est III kalendas julii, solvant inde determinatum censum, IIII videlicet solidos. Quod si neglexerint, legem faciant et non perdant. Hoc insuper ibi retinemus ut, si forte de proprio dominio loci illius predicta terra exierit, in proprium Beati-Petri redeat dominium. Signum HERBERTI, abbatis; Signum GARNERII, abbatis de Dilo. Testes hujus rei: Hulduinus, prior; Hugo, monachus; Fulco, monachus; Petrus, monachus; Tehobaldus, monachus; Galterius; Philippus; Dodo; item Petrus; Stephanus; Salo; Dodo; item laici: Joslenus; Garnerius; Sado; item Tehobaldus, canonicus de Dilo; Humfredus, miles de Templo; Bertrannus, Oelardi filius; Galterius Trecassinus de Vilamor; Petrus qui scripsit.